Il-Prim Ministru u Mexxej tal-Partit Laburista Joseph Muscat qal li l-Partit Laburista għamel għażla simbolika meta f’Għawdex ippreżenta t-tim ta’ 13-il kandidat li se jikkontesta f’ismu fl-elezzjoni tal-Parlament Ewropew. Waqt attività politika bit-tema Malta Enerġija Pożittiva fi pjazza San Franġisk fir-Rabat Għawdex, Dr Muscat qal li l-prijorità tal-Gvern hi li jkattar ix-xogħol f’Għawdex, li jkabbar l-ekonomija f’Malta u li Għawdex jieħu r-rispett li jixraqlu. Il-Prim Ministru staqsa għaliex il-Gvern Nazzjonalista preċedenti żamm ir-risposta tal-Kummissjoni Ewropea dwar jekk Għawdex setax jibbenefika minn status ta’ reġjun biex jieħu aktar fondi Ewropej, mistura. Qal li f’Ottubru 2012, il-Kummissjoni Ewropea kienet qalet li ma laqgħetx l-argument tal-eks Prim Ministru Lawrence Gonzi, li qal ma kkonvinċihomx li Għawdex jimmerita dan l-istatus. Dr Muscat wiegħed li fl-erba’ snin li ġejjin, il-Gvern se jagħmel minn kollox biex Għawdex jibbenefika minn dawn il-fondi għax qal li Għawdex ħaqqu l-aħjar. Il-Mexxej Laburista qal li r-rata ta’ qgħad f’Għawdex kienet ta’ tmienja fil-mija iżda f’sena l-Gvern diġa ħoloq 200 impjieg ġdid. Dr Muscat qal li l-proġett tal-yacht marina u l-bini ta’ cruise liner terminal, se jkomplu joħolqu l-investiment u x-xogħol u ħabbar li se jsir studju dwar il-vijabilità ta’ airstrip bit-turf f’Għawdex. Il-Prim Ministru qal li l-verità hi li l-Gvern Nazzjonalista nesa lil Għawdex u lill-familji u n-negozji Għawdxin u staqsa kif il-poplu jista’ jieħu bis-serjetà lil min għandu track rekord negattiv bħal meta l-Gvern preċedenti kien qal li se jonfoq 10 fil-mija tal-fondi f’Għawdex. Dr Muscat qal li dan ma seħħx u kien issa li Gvern Laburista approva n-nefqa ta’ €16-il miljun għall-gżira Għawdxija. Il-Mexxej Laburista ddeskriva lill-Partit Nazzjonalista bħala partit negattiv, bla viżjoni u wieħed li jastjeni minn deċiżjonijiet li jistgħu ikunu skomdi. Żied li kuntrarju għall-Partit Nazzjonalista, l-Gvern Laburista huwa lest li jieħu d-deċiżjonijiet u jinsab fiduċjuż li għandu l-aqwa kandidati li kapaċi jġibu bidla fid-direzzjoni pożittiva mhux biss f’Għawdex iżda wkoll fl-Ewropa.